open-index/open-wikipedia-markdown huggingface dataset:
Peter Cetera

**Peter Paul Cetera** (sündinud 13. septembril 1944 Chicagos) on USA laulja, laulukirjutaja ja basskitarrist, kes on eelkõige tuntud *[[rokkmuusika|rock]]*-ansambli Chicago endise solisti ja basskitarristina.

Ta oli Chicago liige aastatel 1967–1985. Ta kuulus ansamblisse selle edukaimal perioodil. Chicagoga salvestas ta seitseteist albumit. Ta laulis kuulsaks pajud Chicago hitid, sh "25 or 6 to 4" (1970), "Just You 'n' Me" (1973), "(I've Been) Searchin' So Long" (1974), "Call on Me" (1974), "Old Days" (1975), "If You Leave Me Now" (1976), "Hard to Say I'm Sorry" (1982) ja "You're the Inspiration" (1984). Ta oli autoriks või kaasautoriks paljudele Chicago lauludele, sh esikohahitile "If You Leave Me Now".

Ta alustas soolokarjääri 1980. aastate alguses, kui kuulus veel Chicagosse. Omanimelise debüütalbumi andis ta välja 1981. aastal. Cetera soolokarjäär on olnud samuti edukas. 1986. aastal jõudsid tema singlid "Glory of Love" ja "The Next Time I Fall" (koos Amy Grantiga) USA singlite edetabelis Billboard Hot 100 esikohale. Mõlemad singlid pärinesid tema teiselt stuudioalbumilt "Solitude/Solitaire". Filmis "Karate Kid II" ("The Karate Kid Part II"; 1986) kõlanud "Glory of Love" nomineeriti parima originaallaulu Oscarile ja Kuldgloobusele. "Glory of Love" ja Grantiga lauldud "The Next Time I Fall" esitati mõlemad ka Grammy auhinnale.

Tema teised tuntumad laulud on olnud veel "One Good Woman" (1988; USA-s 4. koht), "After All" (1989, koos Cheriga; USA-s 6. koht) ja "Restless Heart" (1992). Kokku on Cetera välja andnud seitse stuudioalbumit.

2016. aastal võeti ta Chicago liikmena vastu Rock'n'rolli Kuulsuste Halli. 2017. aastal valiti ta koos Chicago liikmete Robert Lammi ja James Pankow'ga laulukirjutate kuulsuste halli Songwriters Hall of Fame'i liikmeks.

## Stuudioalbumid
* "Peter Cetera" (1981)
* "Solitude/Solitaire" (1986)
* "One More Story" (1988)
* "World Falling Down" (1992)
* "One Clear Voice" (1995)
* "Another Perfect World" (2001)
* "You Just Gotta Love Christmas" (2004)
Günokriitika

**Günokriitika** (pr *la gynocritique*, ingl *[[:en:Gynocriticism|gynocritics]]*) on kirjanduskriitika haru, mis tegeleb ainult naisautorite loomingu analüüsimise ja tõlgendamisega, seejuures ei pea kriitik ja uuritav ise feministid olema. Naiskirjanike tekstide hindamise eesmärk ei ole otsida feminismiteooriale sobivaid ning feministlikule kirjanduskriitikale omaseid poliitilisi seisukohti, vaid koguda empiirilisi materjale naiste loodud kirjanduse ajaloo, žanrite, keelekasutuse, eri teemade ja struktuuride kohta. Selline käitumine võimaldab luua uusi kirjanduslikke mudeleid, mis ei ole surutud meesautorite loomingu vormi, traditsioonidesse ja teooriatesse.

## Ajalugu
Günokriitika idee üks eelkäija on filosoof John Stuart Mill, kes juba 1869. aastal tähendas vajadust uutele mudelitele, mis arvestaksid naiste kirjandusega. Günokriitika mõiste autor on Ameerika kirjanduskriitik Elaine Showalter, kes on tuntud oma feministlike käsitluste poolest, mis on olnud progressiivsed uurimused naiste õiguste tagamisel ning naisautorite loomingu analüüsimisel. Oma tuntuimas essees – „Feministliku poeetika poole” (1979) – esitleb ta günokraatia mõistet, mille järgi tuleb naisi näidata täieõiguslike loojatena, mitte üksnes passiivsete tarbijatena. 

Showalteri seisukoht iseloomustab laiemalt kogu kirjandusteadusliku feminismi teist lainet,  kui feminism asus varasemast põhjalikumalt tegelema naiste kultuurilise ja sotsiaalse identiteedi küsimusega.  Teise laine lõpuaastatel ilmus palju günokriitilisi tekste, näiteks Sandra Gilberti ja Susan Gubari „Hull naine pööningul“ (1979), mis kirjeldavad naiste ärevust autorsuse pärast, kuna see on ajalooliselt olnud rohkem meestele omistatud õigus ning tegevus. 

Günokriitika kui termin ei ole tänapäeval nii laialt levinud kui aastakümneid tagasi, mil Showalter selle idee sõnastas. Siiski on selle mõte ja tava endiselt oluline, sellest tulenevalt ka teosed, mis klassikalisteks günokriitika näideteks kujunesid (eespool mainitud „Hull naine pööningul“, „Feministliku poeetika poole”).

## Viited
Jana Vagner

**Jana Vagner** (vene keeles Яна Михайловна Вагнер; sündinud 8. oktoobril 1973 Moskvas) on vene kirjanik.

## Elukäik
Jana Vagner sündis 1973. aastal kakskeelses peres. Tema Tšehhi päritolu ema oli tuli 1960. aastatel Moskvasse, et õppida vene keelt ja kirjandust. Vagneri isa on vene rahvusest. 1994. aastal lõpetas Jana Vagner Venemaa Riikliku Humanitaarülikooli magistrikraadiga juhtimise erialal. 2010. aastani töötas ta (sünkroon)tõlgi ja logistikafirma juhatajana, peale selle on ta olnud raadios uudistesaate juht.

## Looming
2008. aastal hakkas ta kirjutama blogi, milles kujutas fiktsionaalset lugu ellujäämisest keset postapokalüptilist viirusepuhangut. Järjejutust arenes edasi Vagneri debüütraamat „Вонгозеро“, mis ilmus 2011. aastal. Apokalüptiline põnevik on kirjutatud peategelase Anna vaatepunktist, see räägib teekonnast, mille ta peab oma abikaasa Sergei, poja Mihhaili ja nende ühiste tuttavatega ette võtma, et pääseda Moskvat tabanud viiruslaine eest. Põgenemise ajal seisavad nad vastamisi muutunud maailmaga, kus ei kehti enam tavapärased käitumis- ja moraalinormid. Lisaks raskendavad ellujäämist keerulised suhted tegelaste endi vahel. Sihtkohaks võetakse utoopiline Vongozero järve saarekesel asuv jahimaja. 

Raamatu põhjal valmis 2019. aastal teleseriaal „Эпидемия“ (režissöör Pavel Kostomarov, ingliskeelne pealkiri „To The Lake“). 2013. aastal ilmus raamatu teine osa „Живые люди“, mille fookuses on ellujäämine muust maailmast eraldatuna, elades külg külje kõrval kitsastes oludes. Üle tuleb elada talv, pääseda näljast ning õppida karmide tingimustega kohanema.

Jana Vagneri kõige hilisem romaan „Кто не спрятался“ ilmus 2017. aastal. Narratiivi keskmes on sõbrad, kes sõidavad mägedesse hotelli, kuid jäävad sinna jäise vihma tõttu lõksu. Peagi leitakse üks nende seast tapetuna, mis käivitab sündmuste ahela.

## Olulisemad teosed
* „Вонгозеро“ (2011, eesti keeles „Vongozero“ (2016), tõlkinud Jaana Peterson)

* „Живые люди“ (2013, eesti keeles „Elusad inimesed“ (2021), tõlkinud Jaana Peterson)

* „Кто не спрятался“ (2017)

## Viited
Imre Thököly

**Imre Thököly** (25. september 1657 Késmárk Ungari kuningriik – 13. september 1705 İzmit Osmanite riik) oli Ungari aadlik, Habsburgide-vastaste ülestõusude juht, nagu ka tema isa krahv István Thököly enne teda. Ta oli Osmanite vasallriigi Ülem-Ungari vürst aastail 1682–1685 ja põgusalt Transilvaania vürst aastal 1690. Olles sõlminud liidu osmanitürklastega, aitas Thököly 1683. aastal neid Viini lahingus ja juhtis impeeriumi ratsaväge Zenta lahingus. Keeldudes alistumast Saksa-Rooma riigi keiser Leopold I-le, kaotas Thököly oma Ülem-Ungari vürstiriigi ja lahkus lõpuks Konstantinoopoli lähistele Galatasse, kus Mustafa II andis talle suure valduse.

## Välislingid
Kežmarok

**Kežmarok** (saksa keeles *Kesmark* või *Käsmark*) on linn Slovakkia idaosas Prešovi maakonnas. See asub Popradi jõe ääres.

Kežmaroki on esmamainitud 1251. aastal. Linnaõigused sai see 1269. aastal. Linn on saanud nime selle järgi, et seal asus juustuturg (saksa keeles *Käsemarkt*)

Kežmaroki üks suurimaid vaatamisväärsusi on 1717. aastal ehitatud puukirik.

## Rahvastik

## Sõpruslinnad
*  Bochnia, Poola
*  Gliwice, Poola
*  Hajdúszoboszló, Ungari
*  Kupiškis, Leedu
*  Lanškroun, Tšehhi
*  Lesneven, Prantsusmaa
*  Nowy Targ, Poola
*  Příbram, Tšehhi
*  Weilburg, Saksamaa
*  Zgierz, Poola

## Viited

## Välislingid
István Thököly

**István Thököly** (5. veebruar 1623 Késmárk – 4. detsember 1670 Orava kindlus) oli Ungari krahv ja maaomanik.

Ta sündis István Thököly vanema ja tema teise naise Katalin Thurzó pojana. Tänu oma emapoolsele päritolule saavutas ta kõrgema sotsiaalse positsiooni kui teised tema suguvõsa esindajad. Pärast vanaisa György Thurzó surma määrati ta 1653. aastal Orava valduste haldajaks. 1654. aastal määras Saksa-Rooma riigi keiser Leopold I ta krahviks.

Kuna ta toetas Wesselényi vandenõu, siis piirasid keiserlikud väed Orava kindluse ümber. Thököly suri piiramise ajal. Tema ainus lapseea üleelanud poeg Imre Thököly pääses eluga.

Tema vandenõus osalemise tõttu konfiskeeriti kindlus ja kuulutati ta 1671. aastal kogu oma varast (mööbel, relvad, kunstiteosed jne) ilmajäänuks. Vanade kroonikate järgi veeti kindlusest Viini üheksateist vankritäit esemeid.

## Vaata ka
*Imre Thököly
Orava linnus

**Orava linnus** (slovaki keeles *Oravský hrad*, saksa keeles *Arwaburg*, ungari keeles *Árva vára*) on Orava jõe kohal kõrgel kaljul asuv linnus Slovakkia külas Oravský Podzámokis. Seda peetakse üheks kaunimaks linnuseks terves riigis. Selle ehitamist alustati Ungari kuningriigi ajal 13. sajandil. Seal on filmitud palju stseene 1922. aasta filmile "Nosferatu", kus linnus kujutas krahv Orloki Transilvaania lossi.

Orava linnus ehitati vana puidust kindlustuse kohale, mis rajati pärast 1241. aasta mongolite sissetungi Ungarisse. Algset linnust ilmestati romaani- ja gootipäraselt, hiljem rekonstrueeriti see renessanss- ja uusgooti stiilis ehitiseks, mis järgib kalju kuju, millel paikneb.

16. sajandi keskel linnust juhtima asunud kaevandussuurnike Thurzó suguvõsa lasi teha suure hulga ümberehitustöid, kuigi praegune kuju saavutati lõplikult alles 1611. aastal. Linnus põles 1800. aastal, sestpeale ei kasutatud seda enam elukohana. II maailmasõjani kestnud lagunemisperioodi järel sai linnusest riiklik mälestis.

## Välislingid
* 
* https://www.oravskemuzeum.sk/
CNC World

**CNC World** on 2010. aasta 1. juulil tööd alustanud ööpäev läbi inglise keeles saateid edastav riigi enamusosalusega (51%) Hiina uudistekanal, mis on osa riigi püüdest esitada „Hiina vaatenurgast lähtuv rahvusvaheline nägemus“.

## Viited
Igor Domnikov

**Igor Aleksandrovitš Domnikov** (*Игорь Александрович Домников*; 29. mai 1959 Tomsk – 16. juuli 2000 Moskva) oli Venemaa ajakirjanik, ajalehe Novaja Gazeta toimetaja. Talle tehti 12. mail 2000 tehti Moskvas atentaat, mille tagajärjel ta suri.

## Elulugu
Aastatel 1976–1979 õppis ta Tomski Riiklikus Ülikoolis ajakirjandust. 1981 asus elama Norilskisse, kus töötas suure tiraažiga ajalehe Norilski Stroitel korrespondendina. 1991–1995 linnalehe Zapoljarnaja Pravda korrespondent. Jaanuaris 1995 asutas ühiskondlik-poliitilise ajalehe 69 gradusov ("69 градусов"), mille peatoimetajaks jäi aprillini 1998. Olles linnapea Vassili Tkatšovi pideva poliitilise surve all, tuli tal kolida 1998 Moskvasse, kus asus ta tööle ajalehe Novaja Gazeta eriprojektide osakonna juhatajana.

## Atentaat ja kohus
12. mail 2000 kella 23 paiku lõid kurjategijad Moskvas Pererva tänaval Domnikovile haamriga pähe. Ta viidi traumaatilise ajukahjustuse diagnoosiga haiglasse, kus suri 16. juulil teadvusele tulemata Burdenko-nimelises Neurokirurgia Uurimisinstituudis.

Pika menetlusega tuvastas kohus ärimees Pavel Sopoti süü, kes mõisteti 2013. aastal kuriteo organiseerimise eest 7 aastaks range režiimiga kolooniasse. Kohtuotsuse kohaselt meelitas Sopot käsutäitjateks oma sõbra, Tagirjanovskie jõugu juhi Eduard Tagirjanovi ja veel kolm jõugu liiget. Kõik nad mõisteti eluks ajaks vangi (kumulatiivselt mitme eriti raske kuriteo eest). Edasisel uurimisel selgus, et ärimees oli vaid vahendaja ning Domnikovi tapmise tellija oli Lipetski oblasti endine asekuberner Sergei Dorovski. Venemaa Föderatsiooni juurdluskomitee hinnangul oli tapmine kättemaks ajalehes Novaja Gazeta avaldatud artiklite eest, milles kritiseeriti Dorovski tööd Lipetski oblasti valitsuses. Dorovski kohtuasja arutati Moskva Lublini kohtus. 61-aastane kohtualune ei ilmunud süstemaatiliselt kohtuistungile, motiveerides oma eemalolekut halva enesetundega. Selle tulemusena õnnestus Dorovskil protsessi venitada kuni eriti raskete kuritegude 15-aastase aegumiseni ning 12. mail 2015 lõpetati Dorovski suhtes kriminaalasi.

## Viited
Gene Clark

**Harold Eugene Clark** (tuntud kui **Gene Clark**; 17. november 1944 Tipton, Missouri osariik – 24. mai 1991 Los Angeles, California) oli USA laulja ja laulukirjutaja.

Ta oli 1964. aastal folkrokiansambli The Byrds üks asutajaliikmeid. Ansambli algusaastatel oli selle üks põhilisi laulukirjutajaid. Clarki kirjutatud on ansambli mitmed tolle perioodi tuntumad originaallaulud, näiteks "I'll Feel a Whole Lot Better", "She Don't Care About Time", "Eight Miles High" ja "Set You Free This Time".

Kuigi Clark ei saavutanud soolokarjääri jooksul kommertsedu, oli ta üks avangardistlikumaid artiste popmuusikas, viljeledes selliseid žanre nagu psühhedeelne rokk, *[[baroque pop]]*, *[[bluegrass]]*, kantrirokki ja *[[alternative country]]*.

Clark kannatas alkoholi- ja narkootikumide sõltuvuse all, mille tagajärjel tema tervis halvenes kiiresti ja ta suri 1991. aastal vaid 46-aastaselt.

1991. aastal võeti ta The Byrdsi liikmena vastu Rock'n'rolli Kuulsuste Halli.
Oravský Podzámok

**Oravský Podzámok** on vald Slovakkia põhjaosas Žilina maakonnas. See asub Orava jõe orus üle 500 m kõrgusel merepinnast. 1267. aastal asutatud küla on aegade jooksul kujunenud ümber Orava linnuse.

## Rahvastik

## Sõprussuhted
* Lipinki Poolas
* Vodňany Tšehhis
* Włodowice Poolas

## Viited

## Välislingid
Autoriseerimine

**Autoriseerimine** ehk volitamine on protsess, mis annab (või keelab) õiguse ligi pääseda (võrgu)ressurssidele või ka teatud sooritamisõiguste või rolli määramine. Autentimine ja autoriseerimine moodustavad tihti ühe tervikprotsessi, mooduli või ka tervikliku taristu.
Gevgelija raudteejaam

**Gevgelija raudteejaam** (makedoonia keeles *Железничка Станица Гевгелија*) on Põhja-Makedoonia linna Gevgelija peamine raudteejaam. See asub linna ääres ning seda läbivad rahvusvahelised Thessaloníki ja Skopje vahelised rongid.

## Ajalugu
Raudteejaama hakati ehitama 1873. aastal, kui Chemins de fer Orientaux avas liini Skopjest Thessaloníkisse, mis mõlemad kuulusid sel ajal Osmanite riigi koosseisu.

Pärast Londoni rahulepingut, millega lõppes Esimene Balkani sõda, liideti Gevgelija Serbia Kuningriigiga kui üks selle lõunapoolseimaid asulaid. Linna raudteed liideti Serbia raudteevõrku. 1929. aastal nimetati raudteed koos riigiga ümber. 1941. aasta aprillis lakkas raudtee olemast, kui teljeriigid annekteerisid Jugoslaavia Kuningriigi. Pärast Jugoslaavia kapituleerumist okupeeris Bulgaaria suurema osa Jugoslaavia Makedooniast, mis oli 1918. aastal kaotatud. Nende piirkondade raudteed liideti Bulgaaria Riigiraudteedega ja kasutati sõjategevuse teenindamiseks. Pärast Bulgaaria allaandmist anti linn tagasi Jugoslaaviale. Raudtee taastati pärast II maailmasõda. 1952. aastal nimetati see ümber Jugoslaavi Raudteedeks. 1991. aastal toimus tollases Makedoonia Sotsialistlikus Vabariigis iseseisvusreferendum, mille tagajärjel kuulutati välja iseseisvus Jugoslaavia Föderatiivsest Sotsialistlikust Vabariigist. Sellega läks Gevgelija ning kogu raudteeinfrastruktuur ja varad Jugoslaavi Raudteedelt üle Makedonski Železnicile.

2020. aastal oli Gevgelija raudteejaam üks kümnest piirkondlikust raudteejaamast, millele eraldati renoveerimiseks raha. Renoveeriti jaamahoone ootesaal, piletikassa, tualetid ja teised ruumid. Hoone on tunnistatud kultuurimälestiseks.

## Viited

## Vaata ka
*Velesi raudteejaam

## Välislingid
*
Omónoia väljak

**Omónoia väljak** (kreeka keeles *Πλατεία Ομονοίας*) on Kreeka pealinna Ateena üks peamisi linnaväljakuid. See asub Omónoia asumis kuue tänava ristumiskohas.

## Vaata ka
*Omónoia metroojaam
Tšõtšõklija

**Tšõtšõklija** (ukraina keeles Чичиклія) on jõgi Ukrainas, Lõuna-Bugi parempoolne lisajõgi. Voolab valdavalt kagusse Odessa oblastis ja Mõkolajivi oblastis. 

Veebruari lõpust aprilli alguseni on suurvesi. 7–8 kuud aastast on kuivanud. Jõe pikkus on 156 km ja valgala 2120 km².

## Viited
Balıkesir

**Balıkesir** on linn Türgis, Balıkesiri provintsi pealinn.

## Sõpruslinnad
*  Šõmkent, Kasahstan (1995)
* Kaasan, Venemaa (1996)
* Roxas, Filipiinid (1997)
* Prizren, Kosovo (1997)
* Štip, Põhja-Makedoonia (1999)
* Lefkada, Kreeka (2000)
* Schwäbisch Hall, Saksamaa (2006)
* Siirt, Türgi (2007)

## Viited

## Välislingid
Wilhelminenbergi loss

**Wilhelminenbergi loss** (saksa keeles *Schloß Wilhelminenberg*) on 20. sajandi algusest pärinev endine palee, mis on tänapäeval neljatärnihotell, restoran ja konverentsikeskus. See asub Gallitzinbergi idanõlvadel Austria pealinna Viini lääneosas Wienerwaldis.

## Välislingid

* https://www.austria-trend.at/en/hotels/schloss-wilhelminenberg
Prishtina rahvusvaheline lennujaam

**Adem Jashari Prishtina rahvusvaheline lennujaam** (IATA: **PRN**, ICAO: **BKPR**, albaania keeles *Aeroporti Ndërkombëtar i Prishtinës Adem Jashari*) on Kosovo ainuke rahvusvaheline lennujaam. Lennujaam asub umbes 15 km kaugusel Prishtina kesklinnast edelas. 

Kosovo Vabastusarmee asutaja Adem Jashari auks nimetatud lennujaam on Kosovosse lendajate jaoks ainus õhuvärav. Seda kasutavad baasina Eurowings ja Adria Airways. 

Lennujaamal on üks 3000-meetrine asfaltrada.

## Vaata ka
*Gjakova lennujaam

## Välislingid
Serhi Sobko

**Serhi Sobko** (ukraina keeles *Сергій Станіславович Собко*; sündinud 11. juulil 1984 Litõnis Vinnõtsja oblastis) on Ukraina sõjaväelane, brigaadikindral. 

## Elulugu
Ta oli 2022. aasta veebruari lõpust alates Kiievi komandant. 

## Autasud
*  2015 - Ukraina kangelane

## Viited
Akustiline vaht

**Akustiline vaht** on avatud pooridega vahtmaterjal, mida kasutatakse heli isoleerimiseks. Vaht toimib helilainete neelajana, muudab olemasoleva helienergia soojuseks ja vähendab helilainete võimet ruumi tagasi põrkuda.

## Omadused
* kõrge akustiline neeldumiskiirus
* hea soojusisolatsioon
* kerge kaal
* keskkonnasõbralik, lihtne taaskasutada
* ohutu ja mugav kasutada

## Akustilise vahtpaneeli tüübid
### Sile
Kasutatakse harva, kuna heli liigub lainetena ja kõrgendatud elementidega vaht neelab seda paremini. Siledalt vahtpaneelilt helilained pigem põrkuvad kui neelduvad. Kuid silepaneeli saab kasutada tekstuuripaneelide all, lisa mürasummutajana.

### Kiil
Kiilpaneel on tõhus, kuid ei ole sobiv suuremate ruumide jaoks, kuna heli levib pikikiilu kaugemale kui ristikiilu. Suurte kiilude valimine parandab kiilpaneeli tüübi heli neeldumisvõimet.

### Püramiid
Püramiidikujulisel vahtpaneelil on võrreldes teiste paneelidega hea helineeldumine, on madalamate sageduste neeldumise kiirus teiste tüüpidega võrreldes väiksem. Selle probleemi lahendamiseks on võimalus kasutada nurgaplokki, et koguda akustilisest vahust järele jäänud madalad sagedused.

### Munakarp
Munakarbivaht on üks parimaid lahendusi heliisolatsiooniks. Veel parema tulemuse saavutamiseks seotakse seda vahutüüpi teiste akustiliste materjalidega. Paneel sobib hästi isetehtud projekti või väikese eelarvega stuudio jaoks.

### Labidas
Sarnane hea kvaliteediga silepaneelile. Paneel suudab neelata erinevate sagedusega helilaineid. Labidapaneeli helisummutuskvaliteet on parem kui silepaneelil, aga vähem tõhus kui püramiid- või kiilpaneelil. Funktsioonilt ja jõudluselt on see sisuliselt sama, kumerama pinnakujundusega annab ruumile teistsuguse helikvaliteedi. 

### Ruudustik
Ruudustikpaneel, mida kasutatakse vähem, kasutab helilainete ja vibratsiooni neelamiseks pinnal kõrgendatud jooni ja paneelil on suurepärased helineeldumise omadused. Ruudustikpaneel sobib hästi väiksematele aladele, kus pole palju mitmesuunalisi sagedusi.

## Kasutusala
* helistuudiod
* klaveriruumid
* multimeediaruumid
* trummiruumid
* akustilised laborid
* prooviruumid
* konverentsisaalid
* teatrid

## Viited
Cass Elliot

**Cass Elliot** (tuntud ka kui **Mama Cass**; sünninimi **Ellen Naomi Cohen**; 19. september 1941 Baltimore, Marylandi osariik – 29. juuli 1974 Mayfair, London, Inglismaa) oli USA laulja.

Ta sai tuntuks 1960. aastatel ansambli The Mamas & the Papas liikmena. Pärast ansambli lagunemist jätkas ta eduka soolokarjääriga ning avaldas viis sooloalbumit. Tema tuntumad laulud olid "Dream a Little Dream of Me", "It's Gettin' Better" ja "Make Your Own Kind of Music". 1970. aastate alguses esines ta sageli ka televisioonis.

Elliot suri 29. juulil 1974 Londonis Mayfairis Curzon Place'i korteri magamistoas 32-aastaselt südameinfarkti tõttu. Samas korteris suri neli aastat hiljem samuti 32-aastaselt ansambli The Who trummar Keith Moon.

Elliot maeti Los Angeleses asuvale kalmistule Mount Sinai Memorial Park Cemetery.
Eksponomeeter

**Eksponomeeter** ehk särimõõdik on valguse mõõtmise seade fotograafias.

Selle abil saab tehniliselt korrektse tulemuse saavutamiseks määrata fotoaparaadil õiged parameetrid (säriaja, ava, EV, ExIN), mille järgi reguleeritakse fotoaparaadi säriaega ehk katiku lahtioleku pikkust.

**Eksponomeeteri abil saab** 

* Määrata eri pindade tumeduse erinevust (kontrastsust)
* Kiirelt määrata või seadistada püsivalgustivalgusti (dimmer) tugevust vastavalt objektiivi tööavale
* Määrata ja seadistada valgustite (või välkude) omavahelisi proportsioone
* Määrata valitseva valguse ja välgu valguse proportsiooni
* Täpselt rajada soovitud klassikalist või enda varasemat väljatöötatud valguslahendust
* Kontrollida pinna ühtlast valgustatust reprotöödel või portreefoto ühtlase fooni saavutamisel
* Määrata säri väga nõrgas valguses, näiteks öistel võtetel
* Kiirelt liikuvate objektide pildistamisel määrata välgu kestust
Kergkruus

**Kergkruus** ehk **keramsiit** on keraamiline täite- ja soojustusmaterjal. Kasutatakse tarindite, näiteks vahe- ja katuslagede soojustamiseks, vundamentide, keldriseinte ja torustike ümber ning põrandate, teede ja platside all.

## Omadused
Kergkruus on suhteliselt vastupidav kemikaalidele, näiteks: soolad, happed, õlid, bensiin, leelised. Samuti peab vastu ka jäätumisele ja sulamisele. Kergkruus ei põle.

Kuna kergkruus on poorne materjal, on vett nii graanuli peal kui ka graanuli poorides, seega on veeimavus olenevalt keskkonnast erinev. Tänu pooridele on kergkruus ka hästi tuulduv materjal, seega niiskus ventileerub igas keskkonnas. 

## Valmistusviis
Kergkruus on valmistatud eriliste osakestega keramsiitsavist, mis segatakse ühtlaseks massiks ning kuivatatakse ja töödeldakse pöördahjus. Savi põletusel tõuseb temperatuur 1150 ºC-ni, mille toimel savi paisub. Protsessi tagajärjena tekivad poorse struktuuri ja tugeva koorikuga graanulid ehk kergkruus. 

## Kasutusalad
Kergkruusa saab kasutada väga erinevatel eesmärkidel näiteks isolatsiooni-, täite- ja dreenmaterjalina.

##### Näiteid:

* Fibo kergplokkide valmistamisel;
* Vundamendi aluspinna täitematerjalina;
* Põrandate, vahelagede, katuslagede isolatsiooniks;
* Lamekatuste soojustamisel;
* Külmaisolatsiooniks torustikes, staadionite või teede pinnases;
* Haljastuses jne.

## Tehnilised andmed

## Tootmine Eestis
2008. aastal suleti vähese nõudluse tõttu Häädemeeste kergkruusatehas, mis valmistas Leca kergkruusa (tuntud ka kui Fibo kergkruus). 2022. aasta lõpuks taasavatakse eeldatavasti Häädemeeste FiboExclay tehase pöördahi, mis parandaks Balti riikide positsiooni turul. Otsus tehas taasavada on mõjutatud Saint-Gobain kontserni liitumisest eesmärgiga saavutada 2050. aastaks süsinikuneutraalsus. Ühtlasi kuulub antud kontserni ka Leca äriüksus ning seetõttu tehakse investeering antud tehasesse. Tehas on ehitatud Häädemeestele keramsiitsavi olemasolu tõttu sealses piirkonnas.

## Aiandus
Kergkruusa saab kasutada aianduses, näiteks taimede ümber või mullas, kõnnitee katteks jne. Graanuleid on hea kasutada taimede istutamiseks, sest nad on poorse struktuuriga ja imavad endasse vett. Seega on neid hea kasutada mulla niiskuse tasakaalus hoidmiseks. Lisaks aitavad need hoida taimest eemale baktereid ja putukaid, sest graanulid ei anna ise toitaineid. Kergkruus on hea materjal aianduses, sest see ei mõjuta mulla keskkonda, kuna graanulid on pH neutraalsed. Siiski on väga tähtis meeles pidada ja mullas kasutamisel läbi mõelda, kui palju niiskust need taimed saavad. Seda tuleb jälgida, et mulda liigselt ära ei kuivataks, kuna graanulid on hea veeimavusega.

## Viited
Dr. John

**Malcolm John Rebennack Jr.** (20. november 1941 New Orleans, Louisiana osariik – 6. juuni 2019 New Orleans), esinejanimega **Dr. John**, oli USA laulja ja laulukirjutaja.

Ta sai tuntuks 1968. aastal debüütalbumiga "Gris-Gris", milles tõi kokku selliseid mustanahaliste muusikastiile nagu bluus, R&B, *[[funk]]* ja bugi-vugi ning ühelt poolt psühhedeelia ja teiselt poolt Louisiana *[[voodoo]]* müstika.

Dr. John pälvis kuus Grammy auhinda ja andis välja paarkümmend albumit. Ta ei olnud orienteeritud edetabelitele, kuid saavutas 1973. aastal singliga "Right Place, Wrong Time" esikümne koha.

2011. aastal võeti ta Rock'n'rolli Kuulsuste Halli liikmeks.

## Viited
Trent Sainsbury

**Trent Lucas Sainsbury** (sündinud 5. jaanuaril 1992 Perthis) on Austraalia jalgpallur, kes mängib keskkaitsjana Belgia kõrgliiga klubis Kortrijk ja Austraalia jalgpallikoondises.

Austraalia kõrgliigas debüteeris ta 2010. aastal Central Coast Marinersi meeskonnas. Hooajal 2011–12 võitis ta klubiga A-League'i põhiturniiri ja hooajal 2012–13 finaalseeria. Hooajal 2012–13 valiti Sainsbury lisaks Austraalia kõrgliiga hooaja sümboolsesse koosseisu ja Central Coast Marinersi hooaja parimaks mängijaks.

Aastatel 2014–2016 mängis ta Hollandi kõrgliiga klubis PEC Zwolle.

2016. aasta jaanuaris liitus ta Hiina kõrgliiga klubiga Jiangsu Suning. 2017. aasta jaanuaris läks ta sealt laenule Itaalia kõrgliiga klubisse Milano Internazionale, kuid pääses klubi põhimeeskonnas väljakule vaid hooaja viimases mängus. Hooaja 2017–18 teises pooles oli ta laenule Šveitsi kõrgliiga klubis Grasshoppers.

2018. aasta augustis sõlmis ta kolmeaastase lepingu Hollandi kõrgliiga klubiga PSV Eindhoven, kuid ei saanud seal piisavalt mänguaega ja ta siirdus juba aasta hiljem Iisraeli kõrgliiga klubisse Maccabi Haifa. 2020. aasta augustis sõlmis ta kaheaastase lepingu Kortrijkiga.

Austraalia jalgpallikoondises debüteeris Sainsbury 2014. aasta septembris sõprusmängus Belgia vastu. 2015. aastal tuli ta Austraalia koondisega Aasia meistriks. Ta on kuulunud Austraalia koondisse veel ka 2017. aasta FIFA konföderatsioonide karikaturniiril, 2018. aasta maailmameistrivõistlustel ja 2019. aasta Aasia meistrivõistlustel. 

## Saavutused
;Central Coast Mariners
*A-League'i Premiership: 2011–12
*A-League'i Championship: 2012–13
;PEC Zwolle
*KNVB beker: 2013–14
*Johan Cruijff Schaal: 2014
Tuuletõkkeplaat

**Tuuletõkkeplaat**i kasutatakse  **ehitiste välisseinte** ja **lagede konstruktsioonides**, mis kaitsevad tuule eest ja on vastupidavad ning soojapidavad.

Materjal on looduslik ja hingav.

Tuuletõkkeplaadid on eelkõige põhjamaistes tingimustes kasutatavad.

## Omadused

* Niiskuskindla ja vetthülgava struktuuriga
* Kaitseb konstruktsiooni ilmastiku mõjude eest
* Tõstab konstruktsiooni jäikust
* 100% puitkiud
* Ehitusvillade ja puistematerjalide toetuseks
* Immutatud parafiiniga, mis annab suure ilmastikukindluse

## Plaatide mõõdud

## Kasutamine
 
* Välispiirded (tuulutusega sokkel, välissein, katuslagi)
* Puistesoojustusega välisseinakonstruktsioonid
* Lattsõrestiku vahele paigaldatud soojustusega välisseinakonstruktsioonid

## Paigaldus
Plaadid paigaldatakse karkassile vahedega 600 mm nii, et servade vahele jääks 2-3 mm. Kinnitamiseks kasutatakse kas naelu või klambreid.

Ühenduskohtadele kinnitatakse puitliist või teip.
## Viited
Ehituskoba

**Ehituskoba** on kinnitusvahend prusside, palkide või puidukonstruktsioonide omavaheliseks ühendamiseks. Valmistatud terasest. Kasutatava koba paksus sõltub koormusest, mida kronstein peab taluma.

## Kasutus
Ehituskoba kasutatakse kahe puitkomponendi näiteks üksteisega külgnevate puittalade ühendamiseks. Ehituskoba kasutatakse sageli montaaži abivahendina ning puusepa tapi- ja tappliidete asendi kindlustamiseks, et vältida nihkumist enne kogu konstruktsiooni valmimist. Kuna koba jalad on vastavalt teritatud või nurga all, tõmbab koba sisse löömisel kaks ühendatud puukomponenti kokku. Ehituskoba otsad lüüakse vaheldumisi haamriga sisse, et saavutada kahe puitkomponendi omavaheline kokkutõmme. See on odav ja mitmekülgne kinnitus ning võimaldab kindlalt kinnitada sõrestikukonstruktsiooni, palkmaja nurgad, lae- ja põrandatalad ning kinnitada palkmaja karkassi komponendid. Ühendusklamber on üldlevinult valmistatud terasvardast kuumsepistamise teel.

## Üldlevinud mõõdud
Popradi jõgi

**Poprad** (ungari keeles *Poprád*, saksa keeles *Popper*) on jõgi Slovakkia põhjaosas ja Poola lõunaosas, Dunajeci parempoolne lisajõgi.

174 km pikkune jõgi saab alguse Tatrates (1302 meetri kõrgusel merepinnast) ning voolab lisajõena Dunajeci, mis omakorda Vistulaga liitudes voolab Läänemerre. Sellest 63 km kulgeb Poola piirides, 111 km kulgeb Slovakkia piirides. Valgla pindala on 2081 km² (sellest ligikaudu kolm neljandikku asub Slovakkias ja umbes neljandik Poolas). Suur osa Poola valglast kuulub kaitsealasse, mida nimetatakse Popradi Maastikupargiks, kus asub Popradi jõeorg, mis on populaarne turismisihtkoht.

Poprad on ainus suur Slovakkia jõgi, mis voolab põhja. Jõgi voolab läbi Slovakkia linnade Popradi, Kežmaroki, Stará Ľubovňa, seejärel moodustab 31,1 km pikkuse Poola-Slovakkia piiri ning voolab läbi Poola linnade Krynica-Zdrój, Muszyna, Piwniczna-Zdrój, Rytro, Stary Sączi ja Żegiestówi. 

## Välislingid
Kō Itakura

**Kō Itakura** (jaapani keeles 板倉 滉 *Itakura Kō*; sündinud 27. jaanuaril 1997 Yokohamas) on Jaapani jalgpallur, kes mängib keskkaitsja või kaitsva poolkaitsjana Saksamaa kõrgliigaklubis Mönchengladbachi Borussia ja Jaapani jalgpallikoondises.

Jaapani kõrgliigas debüteeris ta 2016. aastal Kawasaki Frontale'i meeskonnas. 2018. aastal oli ta laenul samasse liigasse kuuluvas Vegalta Sendais.

2019. aasta jaanuaris sõlmis ta lepingu Manchester Cityga. Aastatel 2019–2021 oli ta laenul Hollandi kõrgliigaklubis FC Groningen. 2021. aasta augustis läks ta laenule Saksamaa esiliigaklubisse Schalke 04.

2022. aasta juulis sõlmis ta püsiva lepingu Mönchengladbachi Borussiaga.

2018. aasta Aasia mängude jalgpalliturniiril võitis Itakura Jaapani võistkonnaga hõbemedali. Jaapani jalgpallikoondises tegi ta debüüdi 2019. aasta Copa América teises alagrupimängus Uruguay vastu. Koondisekarjääri esimese värava lõi ta 28. mail 2021 MM-i valikmängus Myanmari vastu. 2020. aasta suveolümpiamängude jalgpalliturniiril kuulus ta Jaapani olümpiameeskonda.

## Saavutused
;Kawasaki Frontale
*J1 League: 2017
;Schalke 04
*2. Bundesliga: 2021–22
Ajdin Hrustic

**Ajdin Hrustic** (sündinud 5. juulil 1996 Dandenongis) on Austraalia jalgpallur, kes mängib ründava poolkaitsjana Itaalia kõrgliigaklubis Verona Hellas ja Austraalia jalgpallikoondises.

Hooajal 2016–17 debüteeris ta Hollandi kõrgliigaklubis FC Groningen.

2020. aasta septembris sõlmis ta lepingu Saksamaa kõrgliigaklubiga Frankfurdi Eintracht. Esimese värava lõi ta Saksamaa kõrgliigas 9. mail 2021 mängus 1. FSV Mainzi vastu.  Hooajal 2021–22 võitis ta klubiga UEFA Euroopa Liiga.

2022. aasta septembris sõlmis ta nelja-aastase lepingu Verona Hellasega.

Austraalia jalgpallikoondises tegi Hrustic debüüdi 13. juunil 2017 sõprusmängus Brasiilia vastu. Samal aastal kuulus ta Austraalia koondisse FIFA konföderatsioonide karikaturniiril. 

Hrustic on Bosnia ja Rumeenia päritolu. Koondisekarjääri esimese värava lõi ta 3. juunil 2021 MM-i valikmängus Kuveidi vastu. Ta kuulub Austraalia koondisse 2022. aasta maailmameistrivõistlustel.

## Saavutused
;Eintracht Frankfurt
*UEFA Euroopa Liiga: 2021–22

## Viited

## Välislingid
Hwang Hee-chan

**Hwang Hee-chan** (korea keeles 황희찬; sündinud 26. jaanuaril 1996 Chuncheonis) on Lõuna-Korea jalgpallur, kes mängib ründajana Inglismaa Premier League'i klubis Wolverhampton Wanderers ja Lõuna-Korea jalgpallikoondises.

Aastatel 2009–2015 kuulus ta Lõuna-Korea klubisse Pohang Steelers, kuid klubi põhimeeskonda ta välja ei jõudnud.

2015. aastal liitus ta Austria kõrgliiga klubiga Salzburgi Red Bull. Ta tuli klubiga neli korda Austria meistriks. Kui esimesel hooajal ei löönud ta Austria kõrgliigas ühtegi väravat, siis hooajal 2016–17 juba 12 väravat. Kokku jäi tema arvele Austria kõrgliiga nelja hooajaga 28 väravat. Hooajal 	2018–19 mängis ta laenul Saksamaa esiliiga klubis Hamburger SV, lüües seal 20 väravaga kolm väravat.

2020. aasta juulis sõlmis ta viieaastase lepingu Saksamaa kõrgliiga klubiga RB Leipzig. 2021. aasta augustis läks ta laenule Wolverhampton Wanderersi. Esimese värava lõi ta Inglismaa kõrgliigas 11. septembril 2021 mängus Watfordi vastu.

Lõuna-Korea jalgpallikoondises tegi Hwang debüüdi 1. septembril 2016 MM-i valikmängus Hiina vastu. Koondisekarjääri esimese värava lõi ta 13. juunil 2017 MM-i valikmängus Katari vastu. Ta on kuulunud Lõuna-Korea koondisse 2018. aasta maailmameistrivõistlustel ja 2019. aasta Aasia meistrivõistlustel. 2019. aasta Aasia meistrivõistluste kaheksandikfinaalis lõi ta värava Bahreini vastu.

2018. aasta Aasia mängude jalgpalliturniiril võitis Hwang Lõuna-Korea võistkonnaga kuldmedali. Ta kuulus Lõuna-Korea võistkondaga ka 2020. aasta suveolümpiamängudel.

## Saavutused
;Salzburgi Red Bull
*Austria Bundesliga: 2015–16, 2016–17, 2017–18, 2019–20
*Austria karikas: 2015–16, 2016–17, 2019–20
;RB Leipzig
*DFB-Pokal: Teine koht 2020–21

## Viited
Voznessensk

**Voznessensk** (ukraina keeles Вознесенськ) on linn Ukrainas Mõkolajivi oblastis, Voznesenski rajooni halduskeskus. Linn asub Lõuna-Bugi ääres oblasti keskusest Mõkolajivist umbes 90 km kaugusel loodes.

Voznesensk sai linnaõigused 1938. aastal.

## Vaata ka
*Voznessenski lahingud

## Viited
Kristi Ojasaar

**Kristi Ojasaar** (17. jaanuar 1983 – 6. jaanuar 2022) oli eesti moetoimetaja ja disainer.

Kristi Ojasaar oli ajakirja Buduaar kunagine moetoimetaja, kus tegi ajakirjale stilistikat ning ilu- ja moeuudiseid. Samuti oli ta TV3 ilusaate "Pärlipeegel" saatejuht.

## Isiklikku
Tema kaksikõde on ehtedisainer Mari Ojasaar ja tema elukaaslane oli Apollo Groupi juht Mauri Dorbek.
Süüria ekspress

„**Süüria ekspress**“ on tingnimetus, mida kasutatakse XXI sajandi II kümnendil alanud VF mereväe dessantlaevade korrapäraste tarnereiside kohta Süüriasse.

## Viited
Larry Tee

**Larry Tee** (kodanikunimega **Lawrence Thom**, sündinud 12. oktoobril 1959) on Berliinis tegutsev DJ, klubipromootor ja muusikaprodutsent, kes New Yorgis kureeris 2000. aastate alguses electroclashi skeenet. Ta aitas käivitada selliste artistide karjääri nagu RuPaul, Scissor Sisters, Fischerspooner, Peaches, W.I.T. ja Avenue D. Ta on kirjutanud lugusid Afrojackile, Shontelle'ile, Princess Superstarile, Santigoldile, Sean Garrettile, Steve Aokile ja Amanda Lepore'ile ning teinud nendega koostööd.

## Vaata ka
*TZUJI
Virve Kiisa

**Virve Kiisa,** 1951. aastani **Virve Gustel**, 1951–1966 aastatel **Virve Laur** (2. oktoober 1930 Kareda vald, Järvamaa – 21. veebruar 2022) oli eesti motosportlane ja sporditegelane.

Õppis Paide Keskkoolis. 1966. aastal lõpetas Tallinna Kergetööstuse Tehnikumi tehnoloogina ja 1966–1968 aastatel töötas Tallinna Kergetööstuse Tehnikumi õpetajana.

Motospordiga hakkas tegelema 1947. aastal Vabariiklikus Auto-Motoklubis Richard Lauri treeningurühmas. 1953. aastal oli ta ringrajasõidus Nõukogude Liidu meister ja 1951 motokrossis hõbe (125 cm3, naised), 1951. aastal sai ta motokrossis ja ringrajasõidus Spartak üleliiduliseks meistriks ringrajasõidus ja motokrossis ning aasta lõpul sai ta esimese Eesti naismotosportlasena NSV Liidu meistersportlase nimetuse.  

1956. aastal Riia lähistel toimunud esimestel Balti liiduvabariikide meistrivõistlustel sai ta esikoha. Osales 1963–1966 aastatel Nõukogude Liidu edukas võistkonnas rahvusvahelistel mootorrattaspordiliidu (FIM) rallidel. võitis ta kokku Eesti NSV 19 meistrikulda ringraja-, hipodroomi- ja kilomeetrisõidus ning moto- ja talimotokrossis (125 cm3, naised). Mootorspordi (1951; Eesti naismootorisportlastest esimene). Võistlusspordist loobumise järel töötas hiljem Kalevi AMK-s treenerina. 

1959. aastal oli dublant filmis "Vallatud kurvid".

1969–1977 Automi linnanõukogu esimees, 1984–1986 Terase turustusosakonna juhataja. Oli 1990–2017 Astrec OÜ juhatuse liige.

2011. aastal andis ta koos abikaasa Endel Kiisaga välja raamatu "Elu kurvilistel radadel", ISBN: 9789949218400

## Tunnustus
* Kalevi auliige (1963)
* Automi auliige (1980)

## Viited

## Välislingid
*Haud Tallinna Metsakalmistul
Hille Lagerspetz

**Hille Lagerspetz** (neiupõlvenimega Jõeäär, 9. märts 1964 Paldiski – 3. jaanuar 2021 Tallinn) oli eesti tõlkija ja toimetaja.

Ta õppis Padise põhikoolis ja Keila keskkoolis. Aastatel 1982–1987 õppis Tartu Ülikoolis eesti filoloogiat, mille lõpetas kiitusega. Töötas aastaid toimetajana kirjastustes Eesti Raamat, hiljem Varrakus, alates 1. märtsist 2016 oli ajakirja Looming keele­toimetaja. Lisaks toimetajatööle tõlkis soome keelest ilukirjandust.

## Viited
Cupertino

**Cupertino** on linn Ameerika Ühendriikides California osariigis Santa Clara maakonnas. See asub Santa Clara oru lääneserval, piirnedes idas San Jose linnaga. Cupertinost läände jäävad Santa Cruzi mäed.

Elanike arv on 2020. aasta rahvaloenduse kohaselt 60 381. Aastal 2010 oli elanikke 58 302. 2010. aasta rahvaloenduse kohaselt moodustasid 63% linna elanikest Aasia päritolu inimesed.

Linn on saanud nime 17. sajandil Itaalias elanud kristliku pühaku Copertino Giuseppe järgi. Cupertino sai linnaõigused 10. oktoobril 1955.

Cupertinos asub Apple Inc. peakorter Apple Park.

Cupertino sõpruslinnad on Bhubaneswar Indias, Copertino Itaalias, Hsinchu Taiwanil ja Toyokawa Jaapanis.

## Viited

## Välislingid

* https://www.cupertino.org/
Teisiti ei saa

**"Teisiti ei saa"** on ansambli Traffic singel. Laul anti välja 29. oktoobril 2019.

Laulule tehti ka muusikavideo.

## Viited
Lukjanivka

**Lukjanivka** (ukraina keeles Лук'янівка) on küla Ukrainas Kiievi oblastis Brovarõ rajoonis. See asub Kiievist umbes 60 km kaugusel ja Brovarõst 45 km kaugusel idas.

## Ajalugu
### Sõjategevus 2022. aastal
2022. aasta Venemaa sissetungi ajal Ukrainasse okupeerisid linna Venemaa sõjaväelased.
24. märtsil 2022 taastasid Ukraina relvajõud küla üle kontrolli.

## Viited
SPZR Poprad

**SPZR Poprad** on iseliikuv ülilühimaa õhutõrje (VSHORAD) raketisüsteem, mida toodab Poola PIT-RADWAR S.A.

## Ajalugu
Saritootmine algas aastal 2005. Raketisüsteem baseerub rakettidel Grom. Popradi kandvaks autoks valiti AMZ-Kutno toodetud soomustatud AMZ Żubr. Popradi konstruktsioon kindlustab aja minimeerimist, mida vaja üleminekuks transportpositsioonilt võitluspositsiooni. Ekipaažis on 2 inimest (operaator ja autojuht). 

Süsteemi relvastus koosneb neljast raketiheitjast PPZR Grom. Süsteem edukalt tabab 500–5500 meetri kaugusel asuvaid õhusihtmärke.
Jakov Rezantsev

**Jakov Rezantsev** (17. juuni 1973 – 25. märts 2022 Tšornobajivka) oli Venemaa sõjaväelane, kindralleitnant, 49. ühendarmee komandör.

## Viited
Sõmeri (aurik)

**Sõmeri** (1908–1910 *Bilbrev*; 1910–1938 *Grenen*) oli 20. sajandi esimesel poolel põhiliselt Eesti vetes kasutusel olnud aurik.

Laev ehitati 1908 Taanis Helsingøris.

1910 ostis laeva Hiiumaa Aurulaevaühisus ja andis laevale nimeks Grenen. Aurulaevaühisuse käsutuses sõitis laev Heltermaa-Haapsalu ja Kärdla-Tallinna liinidel.

1915 kasutas Venemaa merevägi Grenenit transpordilaevana.

1923 müüs Hiiumaa Aurulaevaühisus laeva aktsiaseltsile Balti Päästeselts, kelle rannasõiduliinide osakond kasutas laeva erinevatel liinidel, näiteks Heltermaa–Rohuküla, Tallinn–Pärnu–Kuressaare ja Tallinn–Heltermaa–Kuivastu–Virtsu–Laimjala–Kuressaare.

1938 läksid laev firmale Gustav Sergo & Ko. Laev nimetati ümber Sõmeriks.

1949 kasutati laeva hiidlaste küüditamiseks.

Sõmeri lammutati 1940. aastate lõpus.

## Viited
Staré Město

**Praha vanalinn** (tšehhi keeles *Staré Město pražské*, saksa keeles *Prager Altstadt*) on Tšehhi pealinna ajalooline keskus, mis asub Praha I ringkonnas. See on tuntud oma paljude kirikute ning Vltava jõe äärse asustuse poolest.

See kuulub alates 1992. aastast UNESCO maailmapärandi nimistusse.

Vaatamisväärne on sealne astronoomiline kell.

## Vaata ka
*Nové Město
*Malá Strana

## Välislingid
Võšhorodi rajoon

**Võšhorodi rajoon** on haldusüksus Ukrainas Kiievi oblastis.

Rajoon ümbritseb Kiievi veehoidlat. Rajoon piirneb idas Tšernihivi oblastiga, kagus Brovarõ rajooniga, lõunas Kiievi linna ja Butša rajooniga, läänes Žõtomõri oblastiga ning põhjas Valgevene Homieli oblastiga.

## Asulad
### Linnad
* Slavutõtš
* Võšhorod

### Alevid
* Dõmer
* Ivankiv 
* Krasjatõtši

### Külasid
* Kozarovõtši 
* Kuhhari 
* Ljutiž
* Novi Petrivtsi

## Viited
Krasjatõtši

**Krasjatõtši** on alev Ukrainas Kiievi oblastis Võšhorodi rajoonis. Kuni 2020. aastani oli see Poliske rajooni halduskeskus. See asub Kiievist 95 km kaugusel loodes.

## Viited
93. üksik mehhaniseeritud brigaad "Holodnõi Jar"

**93. üksik mehhaniseeritud brigaad „Holodnõi Jar“** (ukraina keeles *93-тя окрема механізована бригада «Холодний Яр»*) on Ukraina maaväe väeüksus.

## Ajalugu
### Sõjategevus 2022. ja 2023. aastal
2022. aasta märtsis osales Trostjanetsi ümbruses sõjategevuses Venemaa Relvajõudude vastu. 2022. aasta aprilli keskel õnnestus brigaadil alla tulistada Vene ründehelikopter Ka-52. 2022. aasta juuli lõpus seisuga sõdis üksus Izjumi piirkonnas. 2022. aasta oktoobris võitles brigaad Donetski oblastis Bahmuti piirkonnas. Brigaad võitles ka 2023. aasta veebruaris Bahmuti piirkonnas.

### Ülemad
* polkovnik Ruslan Ševtšuk 2022-

## Autasud
### Ukraina kangelane
*  2016 - kapten Serhi Kolodi (postuumselt)
*  2022 - vanemsõdur Serhi Sova (postuumselt)

### Muud autasud
* 2022 - Julguse ja Vapruse Eest

## Mälestuse jäädvustamine
* Dokumentaalfilm *93: бій за Україну* - 2018 (1. osa), 2020 (2. osa)

## Galerii
### Sümboolika

Новий стяг.jpg|Väeosa lipu valge taustaga pool
Мотиваційний прапор 1.jpg|Väeosa lipu musta taustaga pool
Вручення мотиваційного прапору.jpg|Väeosa lipp
Serhiy Tretiak, Roman Koval, Pavlo Palisa.jpg|Brigaadiülem Pavlo Palisa (paremal) väeosa sümboolikaga 2023. aastal 


### Tegevus



## Viited
Kurgaani steel

**Kurgaani steel** on kivist tahutud sammas, mida mõnes keeles kutsutakse ka kivist eideks (nt ukraina keeles *Кам'яні бабa*). Neid 1–4 meetri kõrgusi antropomorfseid kiviskulptuure võib leida haudade ümbrusest Euroopa ja Aasia steppides, alates Dnestri jõest kuni Mongooliani.

## Ajalugu
Esimesed skulptuurid ilmusid Ukrainasse 4000–3000 aastat enne Kristust, mil steppidesse jõudsid esimesed nomaadidest karjakasvatajad, kes hakkasid looma hauakünkaid, kurgaane. Kalmudele pandi lihtsaid piklikke kive. Vaseaja lõpul omandasid steelid antropomorfse kuju.

Kujud olid seotud rändrahvaste matusekommetega, need kujutasid lahkunud esivanemaid ning aitasid teispoolsusesse minekul. Skulptuurid on tavaliselt seisvas või istuvas asendis, Ukrainas on neist enamik naissoost, erinedes Aasias seisvatest kujudest detailirohkema ja mitmekesisema riietuse poolest. Kivist eitedeks on neid kutsutud seetõttu, et sõna *бабa* tähistab Ukraina keeles vanaema, aga turgi keeles tähendab *balbal* esivanemat või vanaisa.

Kuni 19. sajandini seisid kivist eided Ukraina steppides, tähistades olulisemaid teid ja ristmikke, kuid sama sajandi lõpuks olid peaaegu kõik kujud oma algsest asukohast minema tassitud: nendega ehiti parke ja koduaedu, neid kasutati ehitusmaterjaliks või piiritähisena, luisukivina. Selle tagajärjel kadusid skulptuuridelt paljud peenemad detailid.

## Galerii

Fail:Baba 15.jpg|Kurgaani steel Luhanskis
Fail:Polovtsy.jpg|Kivikujud Dnipros
Fail:Половецькі баби Полтава.jpg|Steelid Poltavas
Fail:Scythian stelae 01.jpg|Sküütide steelid
Fail:Baba 13.jpg|Kõptšaki steel


## Vaata ka

* obelisk
* Ukraina kultuur
* Ukraina ajalugu
* kivi raiumine

## Viited
Soup Can Pop Band

**"Soup Can Pop Band"** on Eesti *[[indie rock]]*i ansambli The Boondocks neljas stuudioalbum. See anti välja 2021. aasta 24. septembril.

2022. aasta Eesti Muusikaauhindadel pälvis album Aasta Rock Albumi tiitli ning Eesti Muusikaettevõtluse Auhindadel kandideeris album Parima Albumikujunduse auhinnale.

## Lood

# "Man of the People"
# "Smokin' Aces"
# "Doppelgängers"
# "Shadow in the Light"
# "Mr. Politician"
# "A City on Fire"
# "Whatever You Said Went Over My Head"
# "The Hypernarrative"
# "Beware, BEWARE!"
# "(10455)"
# "Starving Dogs"
Krásno

**Krásno** (saksa keeles *Schönfeld*) on linn Tšehhis Karlovy Vary maakonnas Sokolovi ringkonnas. Krásno asub Sokolovist 11,5 km kagus ja Karlovy Varyst ligikaudu 15 km lõunaedelas.

Krásno paikneb merepinnast 688 meetri kõrgusel.

Asulat on esmamainitud 1241. aastal. Alevi staatuse sai Krásno 1355. aastal ja linnaõigused 1529. aastal. 16. sajandil olid Krásno tinakaevandused ühed olulisemad Euroopas. Alates 16. sajandi lõpust vähenes Krásnos tinatootmine. 19. sajandi arenes linnas portselanitootmine. 1848. aastal hävis suurem osa linnast tulekahjus. 12. aprillil 2007 sai Krásno vahepeal kaotatud linnaõigused tagasi.

Krásnos asub kaevandusmuuseum.

## Viited
Vassõl Maljuk

**Vassõl Maljuk** (ukraina keeles *Василь Васильович Малюк*; sündinud 28. veebruaril 1983 Korostõšivis Žõtomõri oblastis) on Ukraina riigiametnik, auastmelt kindralleitnant.

## Teenistus
SBU juhi ajutine kohusetäitja alates 18. juulist 2022. Alates 4. augustist 2022 on ta Ukraina Rahvusliku Julgeoleku ja Kaitse Nõukogu liige. Alates 16. augustist 2022 on ta ka Ukraina relvajõudude kõrgema ülemjuhataja peakorteri koosseisu liige. 
SBU juht 7. veebruarist 2023 kuni 5. jaanuarini 2026.

## Auastmed
* 2024 –  kindralleitnant
* 2022 –  kindralmajor 
* 2022 –  brigaadikindral

## Viited
Jean Meneses

**Jean David Meneses Villarroel** (sündinud 16. märtsil 1993 Quillotas) on Tšiili jalgpallur, kes mängib vasaku äärepoolkaitsjana Mehhiko kõrgliiga klubis Club León ja Tšiili jalgpallikoondises.

Ta alustas klubikarjääri kodulinna klubis San Luis de Quillota, debüteerides Tšiili esiliigas 2012. aastal. Tšiili kõrgliigas mängis ta klubiga esmakordselt 2015. aastal. 2016. aastal liitus ta Tšiili kõrgliiga klubiga Universidad de Concepción. Alates 2018. aasta teisest poolest on ta mänginud Club Leónis.

Tšiili jalgpallikoondises debüteeris Meneses 10. septembril 2019 sõprusmängus Hondurase vastu. Koondisekarjääri esimese värava lõi ta sama aasta 15. oktoobril sõprusmängus Guinea vastu. Ta kuulus Tšiili koondisse 2021. aasta Copa Américal.

## Saavutused
;León
*Liga MX: Guardianes 2020
*Leagues Cup: 2021

## Viited
Rahvusmuuseum (Praha)

**Rahvusmuuseum** (tšehhi keeles *Národní muzeum*) on Tšehhi pealinna Praha mäluasutus, mille eesmärk on süstemaatiliselt luua, ette valmistada ja avalikult eksponeerida looduslikke, teaduslikke ja ajaloolisi kogusid. Selle asutas 1818. aastal Kašpar Šternberk. Muuseumi asutamisse oli kaasatud ka ajaloolane František Palacký. 

Muuseumi kümnetes hoonetes on ligi 14 miljonit museaali. Uusrenessanslik peahoone renoveeriti aastail 2011–2019 ning 2020. aasta kevadest avatakse järjest uusi püsinäitusi.

## Välislingid
Miroslav (Znojmo ringkond)

**Miroslav** (saksa keeles *Mißlitz*) on linn Tšehhis Lõuna-Morava maakonnas Znojmo ringkonnas. Miroslav asub Znojmost umbes 21 km idakirdes ja Brnost ligikaudu 35 km edelas.

Miroslav paikneb merepinnast keskmiselt 240 meetri kõrgusel. Kõrgeim koht linnas ulatub 301 meetrit üle merepinna.

Miroslavi on esmamainitud 1222. Alevi staatuse sai Miroslav 1533. aastal ja linnaõigused 1965. aastal.

Linna olulisim vaatamisväärsus on 14. sajandi lõpul rajatud Miroslavi loss.

## Viited
Libčice nad Vltavou

**Libčice nad Vltavou** (saksa keeles *Libschitz an der Moldau*) on linn Tšehhis Kesk-Tšehhi maakonnas Praha lääneringkonnas. Libčice nad Vltavou asub Praha kesklinnast 13 km põhjaloodes, Vltava jõe vasakul kaldal.

Linna läbib Praha–Děčíni raudteeliin.

Libčice nad Vltavou paikneb merepinnast 185–207 meetri kõrgusel.

Asulat on esmamainitud 993. aastal. Alevi staatuse sai Libčice nad Vltavou 1924. aastal ja linnaõigused 1948. aastal.

Libčice nad Vltavous on sündinud tšehhi kunstnik ja raamatuillustraator Karel Franta (1928–2017).

## Viited
Rajhrad

**Rajhrad** (saksa keeles *Groß Raigern*) on linn Tšehhis Lõuna-Morava maakonnas Brno maaringkonnas. Rajhrad asub Svratka jõe kaldal, Brno kesklinnast ligi 12 km lõunas.

Rajhrad paikneb merepinnast 190 meetri kõrgusel.

Rajhradi on ürikutes esmamainitud 1169. aastal. Benediktlaste klooster rajati Rajhradi tõenäoliselt 11. sajandi keskpaiku. Alevi staatuse omandas Rajhrad 1339. aastal. Raudteeühenduse sai Rajhrad 1838. aastal. Linnaõigused anti Rajhradile 27. oktoobril 2000.

## Viited
Josef Schulz

**Josef Schulz** (11. aprill 1840 Praha Böömi Krooni maad – 15. juuli 1917 Špindlerův Mlýn Böömi Krooni maad) oli tšehhi arhitekt, disainer, õpetaja ja restauraator.

Tema tuntumad arhitektuurilised projektid olid Rudolfinum, Rahva Muuseum ja Dekoratiivkunstide Muuseum. Samuti osales ta Rahva Teatri taastamistöödes.

## Välislingid